Una dècada de conflictes en un petit poble del Ripollès
Expedient complet del conflicte de la Festa Major de Pardines [AHG.
Ball de sardanes a Pardines, l'agost de 1993 - [Ajuntament de Girona.
Amb la reinstal·lació i la descripció de la sèrie d'autoritzacions de festes majors i festes populars i tradicionals del fons del Govern Civil de Girona s'ha identificat un expedient referent a la problemàtica entorn a la celebració de la Festa Major de Pardines entre els anys 1947 i 1957.
Pardines, un petit poble del Ripollès (amb 357 habitants el 1950), va estar immers en un viu conflicte durant més de deu anys arran de la Festa Major, situació que va requerir la intervenció de les més altes instàncies civils i eclesiàstiques de la demarcació.
L'any 1947, l'Alcaldia proposa abandonar la tradicional data de la Festa Major (3 d'agost, festivitat de la invenció de Sant Esteve) i passar els actes populars al darrer cap de setmana d'agost, fent que el 3 d'agost només se celebri l'ofici solemne.
D'altra banda, el capellà no es mostra partidari del canvi ja que la proposta suposa un deslluïment per al patró de la vila i s'ha de seguir la tradició.
Aquesta divisió es trasllada als vilatans que prenen part a favor d'una o altra opció.
El 1949, l'alcalde tira endavant la proposta del canvi amb el suport del Govern Civil i acusa el capellà de voler subvertir l'autoritat del poble.
Així, s'inicia la controvèrsia ja que la majoria del poble s'oposa a la decisió i vol que durant la festivitat de Sant Esteve tinguin lloc els tradicionals actes populars: sardanes després de l'ofici i ball de nit.
L'any següent, després del malestar manifestat per molts veïns, el governador civil proposa una solució per satisfer les dues parts i posar fi a la divisió: les sardanes després de l'ofici del dia 3 d'agost i la celebració de la resta d'actes populars el darrer cap de setmana d'agost.
El Consell Municipal aprova aquesta opció però és rebutjada pel capellà, que recorda que l'Ajuntament no ha consultat l'opinió del poble i que el bisbe de la Seu d'Urgell no ha autoritzat en cap cas el canvi de dates.
Pel rector, la solució seria mantenir la festa tradicional tal com era costum.
Paral·lelament, el cap de la Falange del poble redacta un informe molt crític amb l'actuació de l'alcalde, sobretot arran d'un episodi de la festa de finals d'agost de 1950, quan l'alcalde envia un guàrdia civil a casa del cap de la Falange perquè li entregui les claus del local per fer-hi el ball.
Els anys següents, part del poble (i fins i tot el capellà!) boicotegen els actes de la festa de final d'agost.
Vistos els conflictes, el governador civil no autoritza la celebració de la festa de Sant Esteve de l'any 1953.
Tot i així, la Comissió de Festes organitza una audició de sardanes després de la missa del 3 d'agost.
Quan ja s'han iniciat les sardanes, l'alcalde es presenta a la plaça i clausura l'audició.
Això provoca un altercat entre l'alcalde, el jutge de pau i la població, amb agressions físiques i ferits.
La festa s'acaba amb uns quants detinguts i una instrucció de sumari al Jutjat d'Instrucció de Puigcerdà.
Els anys posteriors se celebren les dues festes, però el conflicte continua.
Un informe del Govern Civil de 18 de maig de 1956 recapitula el que ha passat els darrers anys a Pardines i s'hi insinua que la raó del canvi de la data de la festa és per qüestions econòmiques: la sega té lloc a principis d'agost, fet que coincideix amb la Festa Major i comporta problemes per establir el calendari de la collita.
L'expedient del Govern Civil de Girona finalitza amb un document de l'any 1957, sense més informació.
Caldria esbrinar què passa els anys posteriors.
Actualment, la Festa Major de Pardines se celebra el 3 d'agost, per Sant Esteve.
[L'autor del text és Pau Font i Masdeu, estudiant de la Universitat de Girona, en pràctiques a l'Arxiu Històric de Girona.]
Informe del cap local sobre l'actuació de l'alcalde, de 14 de març de 1951
Descripció de la baralla entre l'alcalde, el jutge de pau i els sardanistes, segons consta en l'informe de la FET y de las JONS de Ribes de Freser, de 6 d'agost de 1953
Detenció dels assistents i empresonament a Puigcerdà, segons consta en l'informe de la FET y de las JONS de Ribes de Freser, de 6 d'agost de 1953